Helle Sjelle (KF), 2010-11-30:
Vi Konservative har sammen med Venstre, Dansk Folkeparti, Liberal Alliance og Kristendemokraterne indgået en aftale om en aktiv beskæftigelsesindsats, der virker.
Formålet er at rydde op i det cirkus, som aktivering desværre nogle steder har udviklet sig til at være.
Aktivering af vores ledige medborgere skal alene tjene det formål, at de hurtigere finder sig et job.
Derimod skal det være slut med nogle af de helt vanvittige fuglekurser, hvor man skal finde sin indre fugl, eller hvad man ellers har bedt de ledige om.
Det lovforslag, som vi førstebehandler her i dag, udmønter så en del af aftalen om en aktiv beskæftigelsesindsats, der virker.
Forslaget indeholder tre elementer, som jeg nu vil komme nærmere ind på og kommentere.
Det gælder, uanset hvilken form for aktivering der er tale om.
Derimod får de kun refunderet 50 pct. af deres udgifter til dagpenge og 35 pct. af deres udgifter til kontanthjælp og sygedagpenge, hvis den ledige ikke er i aktivering.
Og resultatet?
Ja, resultatet er, at kommunerne har en kraftig tilskyndelse til at sende ledige i aktivering.
Men det betyder, at vi desværre også har set alt for mange eksempler på f.eks. fjollede fuglekurser.
Det sætter lovforslaget en stopper for, hvis vi vel at mærke vedtager det og får det til at fungere.
Med lovforslaget vil refusionen blive ændret, så kommunerne får refunderet 50 pct. af deres udgifter til dagpenge og kontanthjælp i perioder med virksomhedsrettet aktivering.
Virksomhedsrettet aktivering skal hjælpe de ledige så tæt på det virkelige arbejdsmarked som muligt, og det dækker over virksomhedspraktik, løntilskud eller ordinær uddannelse.
Flere undersøgelser har vist, at ledige lettere finder et job ved at deltage i virksomhedsrettet aktivering end ved at deltage i fjollede fuglekurser, og det er måske ikke så mærkeligt, hvis man egentlig tænker nærmere over det.
Til gengæld vil kommunerne kun få refunderet 30 pct. af deres udgifter til dagpenge og kontanthjælp i perioder med andre former for aktivering eller helt uden aktivering.
Forhåbentlig vil den ændrede refusionsordning betyde, at kommunerne fremover hjælper de ledige i gang med den bedst mulige aktivering, dvs. den form for aktivering, der ender med, at den ledige finder sig et job, bliver selvforsørgende og samtidig bidrager til det fællesskab, som i en periode har holdt hånden under vedkommende. For det andet indeholder forslaget et fælles driftsloft på 13.700 kr. pr. helårsperson for driftsudgifter til aktivering af kontanthjælpsmodtagere, revalidender, dagpengemodtagere, herunder driftsudgifter til deltagelse i 6 ugers selvvalgt uddannelse.
Det betyder, at der fremover bliver et fælles loft over de driftsudgifter, som kommunerne kan få refunderet.
På den måde forenkler vi reglerne, der i dag er vældig komplicerede, og samtidig reducerer vi statens udgifter til aktivering, som desværre også er løbet løbsk.
For det tredje afskaffer forslaget den refusion, som kommunerne i dag kan få til at dække andre aktørers administrative udgifter.
Det betyder, at kommunerne og de private aktører, som de kan bruge som et led i aktiveringsindsatsen, bliver stillet ens.
Fremover får kommunerne kun refunderet 50 pct. af deres driftsudgifter til aktivering, mens administrative udgifter ikke vil blive refunderet.
Samlet set støtter vi Konservative lovforslaget, og det lovforslag kan forhåbentlig medføre en bedre og mere virksomhedsrettet aktivering af vores ledige medborgere.
Både Det Økonomiske Råd og AKF har understreget, at virksomhedsrettet aktivering virker bedre end andre former for aktivering, og det håber jeg så sandelig at de har ret i.